11 personer fra den tidligere ledelse i Amagerbanken frifindes i en kæmpe erstatningssag.

Det har Retten i Lyngby afgjort.

Dommerne er enige om beslutningen.

Det var statens oprydningsselskab efter finanskrisen, Finansiel Stabilitet, som havde anlagt erstatningssagen mod den tidligere bankledelse, som havde ansvaret for banken i perioden fra 2006 til 2011.

Finansiel Stabilitet havde krævet, at den tidligere ledelse skulle betale erstatning på over 800 millioner kroner som følge af uansvarlig bankdrift under finanskrisen.

Læs også : Kæmpe krak: Amagerbankens tidligere direktør skal forklare sig i retten

Særligt tre store udlån har været i fokus under erstatningssagen.

Det ene gik i 2006 til udviklingen af en stort ejendomsområde på Østerbro i København, Østerfælled-ejendommen, som Amagerbanken endte med at tabe mange millioner kroner på i 2010.

Med dagens dom afviser dommerne, at bankens ledelse handlede uansvarligt i den forbindelse. Som der står i domsresuméet:

- Retten fandt herefter, at der ikke var grundlag for at antage, at de sagsøgte herved havde handlet usagligt eller på anden måde uforsvarligt.

Den tidligere direktør i Amagerbanken Jørgen Brændstrup og den tidligere bestyrelsesformand Niels Erik Nielsen var blandt de sagsøgte.